**Romanţă**

*Ovidiu Oana-pârâu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cavale tânguie prin munte,

Brăzdând cu mult prea lungi suspine,

Tăcerea crestelor cărunte,

Eu plec, gândindu-mă la tine.

Chiar valea, iată, lăcrimează,

Sub spuzele de reci lumine,

Bocesc pâraie la amiază,

Și plec, gândindu-mă la tine.

Se-aude, peste deal, un clopot

Chemând creştinii să se-nchine,

La mine-ajunge doar un şopot

Când plec, gândindu-mă la tine.

Se-aude ceasul hohotind,

Plecarea mea pe căi străine.

Tu, să spui lumilor zâmbind,

Că te-am iubit numai pe tine.

31.12.2006